b'\n_START_ARTICLE_\nYoriki\n_START_PARAGRAPH_\nYoriki (jap. \xe4\xb8\x8e\xe5\x8a\x9b) oli Japanissa feodaaliajalla sh\xc5\x8dgunaattia poliisijoukoissa palvellut samurai. Yoriki oli yleens\xc3\xa4 samuraiden keskiluokkaan kuulunut samurai ja tavallisesti h\xc3\xa4n palveli sh\xc5\x8dgunaattia machi-bugy\xc5\x8d-sh\xc5\x8dssa eli kaupungin maistraatissa. Kamakura ja Muromachi kausilla yoriki oli daimion l\xc3\xa4heinen komentaja ja "oikea k\xc3\xa4si" sotilastoimissa. Edo-kaudella Yorikin virka muuttui sh\xc5\x8dgunaattin palveluksessa olevaksi viraksi. Yorikin virka on valvova p\xc3\xa4\xc3\xa4llyst\xc3\xb6virka. Esimerkiksi Edon kahdessa machi-bugy\xc5\x8d-sh\xc5\x8dssa eli maistraatissa ty\xc3\xb6skenteli yhteens\xc3\xa4 noin viitisenkymment\xc3\xa4 yorikia. Yoriki vastaa nykyaikana poliisin viroista l\xc3\xa4hinn\xc3\xa4 poliisip\xc3\xa4\xc3\xa4llikk\xc3\xb6\xc3\xa4 tai nimismiest\xc3\xa4.\n_START_SECTION_\nMachi-bugy\xc5\x8d-sh\xc5\x8d yoriki\n_START_PARAGRAPH_\nYoriki-virkoja oli Edo-kaudella useita eri tasoisia. Machi-bugy\xc5\x8d-sh\xc5\x8dlla eli kaupungin maistraatissa ty\xc3\xb6skentelev\xc3\xa4 yoriki oli n\xc3\xa4ist\xc3\xa4 alin ja samurait t\xc3\xa4h\xc3\xa4n virkaan valittiin yleens\xc3\xa4 gokenin-samurai luokasta.  Machi-bugy\xc5\x8d-sh\xc5\x8d yorikin virka saattoi olla is\xc3\xa4lt\xc3\xa4 pojalle periytyv\xc3\xa4 mutta ei kuitenkaan s\xc3\xa4\xc3\xa4nn\xc3\xb6nmukaisesti. Yoriki saattoi l\xc3\xa4hte\xc3\xa4 kent\xc3\xa4lle tarkkailemaan rikostutkintaa tai seuraamaan pid\xc3\xa4tyst\xc3\xa4 mutta puuttui itse k\xc3\xa4yt\xc3\xa4nn\xc3\xb6n poliisitoimeen kent\xc3\xa4ll\xc3\xa4 vain \xc3\xa4\xc3\xa4rimm\xc3\xa4isess\xc3\xa4 tilanteessa. Machi-bugy\xc5\x8d-sh\xc5\x8d yorikin virkaan kuului my\xc3\xb6s s\xc3\xa4\xc3\xa4nn\xc3\xb6llisesti toimiminen tuomarina jokap\xc3\xa4iv\xc3\xa4isiss\xc3\xa4 siviili- ja rikosoikeudessa. Yorikin ollessa palveluksessa tuomarina h\xc3\xa4nt\xc3\xa4 kutsuttiin ginmi-yorikiksi.\n_START_SECTION_\nOikeusistuimen ja ministeri\xc3\xb6iden yorikit\n_START_PARAGRAPH_\nYlemmill\xc3\xa4 virkasijoilla toimivat yorikit valittiin yleens\xc3\xa4 hatamoto-samurai luokasta. Tapana oli my\xc3\xb6s ett\xc3\xa4 ylemm\xc3\xa4t yorikivirat eiv\xc3\xa4t olleet periytyvi\xc3\xa4 vaan virkaan valittiin omasta samurai-luokasta pystyvimm\xc3\xa4t kokelaat.'